ཁྱིམ་ནས་ཞིང་ཐང་ཕྱོགས་སུ་འཐེན་པའི་ལམ་ཆུང་དེའི་སྟེང་དུ་སྐྱོད་སྐབས།མཐོང་སའི་ཁྱོན་ཀུན་ཏུ་རྒྱན་པའི་ནས་ཞིང་ནི་ས་ལེ་སྦྲམ་གྱི་ཁུ་བའི་མཚོ་མོ་འཁྱིལ་བ་བཞིན་དྲི་བཞོན་ལྡང་བ་དང་བསྟུན་ནས་རླབས་ཕྲེང་ཆེ་ཆུང་བར་མེད་དུ་གཡོ་བ་དང་།ས་ལེ་སྦྲམ་གྱི་མདངས་འཛིན་པའི་ཞིང་ཐང་ཆེན་མོ་དེ་རུ་མགོ་རས་ཁྲ་ཁྲ་དཀྲིས་པའི་བུད་མེད་དང་རྩྭ་ཞྭ་གྱོན་པའི་སྐྱེས་པ་ཚང་མ་ཉིན་མཚན་སྦྲེལ་ནས་བརྔ་བསྡུའི་དམག་འཐབ་ནང་ཞུགས་འདུག་ཅིང་།ལ་ལས་ཚེས་བརྒྱད་ཟླ་བའི་དབྱིབས་ཀྱི་ཟོར་བ་གཡུགས་བཞིན་འབྲས་ལྡན་ལོ་ཏོག་བྲེག་ནས་ཆུན་པོར་བསྡམས་ཏེ།མར་ཁུ་བསྐྱིལ་བ་ལྟ་བུའི་གསེར་ལམ་ལམ་གྱི་ཚར་མའི་གྲོ་ཤོག་དེ་དག་ལུས་ལ་ཤ་ཤེད་རྒྱས་ཤིང་།སྤུའི་སྟེང་ལ་སྣུམ་ཆུ་བྱུགས་པ་ལྟར་འོད་ཅིག་འཁྱུག་པའི་རྟ་དྲེལ་གྱི་རྒྱབ་ཏུ་བཀལ་བའམ་ལག་སྐྱོར་འདྲུད་འཐེན་འཁོར་ལོའི་སྟེང་དུ་བརྩིགས་ནས་ཁྱིམ་ཚང་རེ་རེའི་གཡུལ་ཁ་ཡངས་མོ་དེར་དབོར་འདྲེན་བྱས་ཏེ་གྲོ་ཤོག་ཕོ་བྲང་གི་བ་གམ་རེ་བརྩིགས་པ་དང་།ལ་ལས་གྲོ་ཤོག་རེ་རེ་ཕགས་ཕགས་ཀྱི་སྒྲ་དང་བཅས་ཁ་ཆེར་གདང་བའི་གཡུལ་གཅོག་འཕྲུལ་ཆས་སུ་གཡུག་པ་དང།ལ་ལས་འབྲུ་དང་གྲ་རྡུལ་སོ་སོར་དབྱེ་རྗེས་ཁྲོལ་མའི་ནང་འབྲུ་བཅུས་ནས་སྒྱེ་མོ་རེ་རེ་གང་བར་བྱེད།